b'\n_START_ARTICLE_\nNikeforos Khumnos\n_START_PARAGRAPH_\nNikeforos Khumnos (m.kreik. \xce\x9d\xce\xb9\xce\xba\xce\xb7\xcf\x86\xcf\x8c\xcf\x81\xce\xbf\xcf\x82 \xce\xa7\xce\xbf\xe1\xbf\xa6\xce\xbc\xce\xbd\xce\xbf\xcf\x82, Nik\xc4\x93foros Kh\xc5\xabmnos; n. 1250/55\xe2\x80\x931327) oli bysanttilainen filosofi ja Palaiologosten hovin virkamies. H\xc3\xa4n oli keisari Andronikos II:n hovin johtavia hahmoja 1290-luvulta alkaen._NEWLINE_Khumnos kirjoitti filosofisia tutkielmia erityisesti luonnonfilosofiasta, kosmologiasta ja psykologiasta. H\xc3\xa4n ei kuitenkaan kirjoittanut monien muiden bysanttilaisten oppineiden tavoin kommentaareja ja parafraaseja antiikin aikaisista teksteist\xc3\xa4. Monet Khumnoksen tutkielmista oli kirjoitettu kirjallisia kokoontumisia (theatra) varten. My\xc3\xb6s keisari oli usein l\xc3\xa4sn\xc3\xa4 t\xc3\xa4llaisissa kokoontumisissa._NEWLINE_Khumnos pyrki argumentoimaan Platonin ja Aristoteleen filosofisia n\xc3\xa4kemyksi\xc3\xa4 vastaan filosofisin perustein teologisten sijasta, ja tuki t\xc3\xa4ll\xc3\xa4 tavalla vakiintuneita teologisia kantoja. H\xc3\xa4n esimerkiksi osoitti ristiriitaisiksi Aristoteleen n\xc3\xa4kemyksen siit\xc3\xa4, ett\xc3\xa4 taivaankappaleet koostuisivat viidennest\xc3\xa4 alkuaineesta; Platonin n\xc3\xa4kemyksen anamnesiksest\xc3\xa4 ja sielujen ennalta-olemisesta; sek\xc3\xa4 Platonia ja Aristotelesta yhdist\xc3\xa4neen n\xc3\xa4kemyksen siit\xc3\xa4, ett\xc3\xa4 aine on ikuista eik\xc3\xa4 sit\xc3\xa4 ole luotu. Toisaalta h\xc3\xa4n katsoi todistaneensa ruumiillisen yl\xc3\xb6snousemuksen vetomalla Platonin n\xc3\xa4kemykseen sielunvaelluksesta._NEWLINE_Hovissa Khumnoksen kilpailijana toimi toinen filosofi, Theodoros Metokhites.'